ஆர்யா இராசேந்திரன்

ஆர்யா இராசேந்திரன் (Arya Rajendran) (பிறப்பு: 12 சனவரி 1999) கேரளத்தின் தலைநகரான திருவனந்தபுரத்தின் மாநகர மேயராக தனது 21 ஆம் அகவையில் தேர்ந்தெடுக்கப்பட்டு உள்ளார்.  இவர் இந்தியாவிலேயே மிக இள வயதில் மேயராக நியமிக்கப்பட்டுள்ளார். இவர் திருவனந்தபுரத்தில் உள்ள முடவன்முகள் வார்டில் இந்தியப் பொதுவுடமைக் கட்சியின் (மார்க்சிஸ்ட்) சார்பில் போட்டியிட்டு வெற்றிபெற்றார்.

வாழ்க்கை
இவருடைய தந்தை இராசேந்திரன் மின்வினைஞராகவும், தாய் ஸ்ரீலதா ஆயுள் காப்பீட்டுக் கழக முகவராகவும் பணிபுரிகிறார்கள். இவர் திருவனந்தபுரத்திலுள்ள அனைத்துப் புனிதர்கள் கல்லூரியில் இளநிலை கணிதவியல் படித்து வருகிறார்.

அரசியல்
ஆர்யா இராசேந்திரன் உலக அளவில் குழந்தைகளின் மிகப்பெரிய அமைப்பான பால சங்கத்தின் கேரள மாநிலத்தலைவராக உள்ளார். இந்திய மாணவர் சங்கத்தின் கேரள மாநிலக்குழுவில் உறுப்பினராகவும் உள்ளார்.  இவர் சாலைப் பகுதி இந்தியப் பொதுவுடமைக் கட்சியின் வட்டாரக் குழு உறுப்பினராகவும் உள்ளார்.  2020 ஆம் ஆண்டு நடந்த உள்ளாட்சி தேர்தலில் திருவனந்தபுரத்தில் உள்ள முடவன்முகள் வார்டில் பொதுவுடமைக் கட்சியின் (மார்க்சிஸ்ட்) சார்பில் போட்டியிட்டு, எதிர்த்துப் போட்டியிட்ட ஐக்கிய சனநாயக முன்னணி வேட்பாளர் ஸ்ரீகலாவைவிட 2,872 வாக்குகள் அதிகம் பெற்று வெற்றி பெற்றுள்ளார்.

மேற்கோள்கள்

கேரள அரசியல்வாதிகள்
திருவனந்தபுரம் மாவட்ட நபர்கள்
இந்தியப் பொதுவுடைமைக் கட்சி அரசியல்வாதிகள்